b'\n_START_ARTICLE_\nMaria Baranova\n_START_PARAGRAPH_\nMaria Baranova (s. 1992 Lohja, Suomi) on suomalainen balettitanssija. H\xc3\xa4n on Suomen Kansallisbaletin ensitanssija._NEWLINE_Baranova aloitti baletin 3-vuotiaana. H\xc3\xa4n opiskeli Helsingin tanssiopistossa 12\xe2\x80\x9313-vuotiaaksi opettajinaan muun muassa Anastasia Dunets, Maj-Lis Rajala ja Juha Kirjonen. Otettuaan yksityistunteja Baranova p\xc3\xa4\xc3\xa4si Hampurin balettikouluun 16-vuotiaana ja ensimm\xc3\xa4isen vuoden j\xc3\xa4lkeen John Neumeier kutsui Baranovan Hampurin balettiin vuonna 2009. Kuitenkin ennen p\xc3\xa4\xc3\xa4t\xc3\xb6st\xc3\xa4\xc3\xa4n aloittaa ty\xc3\xb6t Hampurissa, Baranova sai kutsun my\xc3\xb6s Suomen Kansallisbalettiin menestytty\xc3\xa4\xc3\xa4n Helsingin kansainv\xc3\xa4lisess\xc3\xa4 balettikilpailussa vuonna 2009. Hampurin baletissa Baranova tanssi kolme vuotta edeten kuorotanssijasta nopeasti pieniin solistiteht\xc3\xa4viin. Vuonna 2011 Baranova sai j\xc3\xa4lleen kutsun Suomen Kansallisbalettiin, t\xc3\xa4ll\xc3\xa4 kertaa suoraan ensitanssijaksi solistiteht\xc3\xa4viin. Baranova p\xc3\xa4\xc3\xa4tti pian muuttaa takaisin Suomeen ja on tanssinut Kansallisbaletissa vuodesta 2011 l\xc3\xa4htien. H\xc3\xa4nen ensimm\xc3\xa4inen roolinsa Suomen Kansallisbaletissa oli Don Quijote -baletin p\xc3\xa4\xc3\xa4rooli Kitri. Suomen Kansallisbalettiin Baranovan kutsunut taiteellinen johtaja Kenneth Greve luonnehtii Baranovaa poikkeuksellisen p\xc3\xa4\xc3\xa4tt\xc3\xa4v\xc3\xa4iseksi ja omistautuneeksi n\xc3\xa4hden h\xc3\xa4ness\xc3\xa4 poikkeuksellista lahjakkuutta sek\xc3\xa4 henkist\xc3\xa4 kanttia._NEWLINE_Suomen Kansallisbaletissa Baranova on tanssinut sittemmin p\xc3\xa4\xc3\xa4roolin lukuisissa klassikkobaleteissa kuten Bajadeeri, Copp\xc3\xa9lia, Don Quijote, Manon, Prinsessa Ruusunen, P\xc3\xa4hkin\xc3\xa4ns\xc3\xa4rkij\xc3\xa4 ja Hiirikuningas sek\xc3\xa4 Romeo ja Julia._NEWLINE_Baranova on osallistunut my\xc3\xb6s menestyksekk\xc3\xa4\xc3\xa4sti useisiin balettikilpailuihin. Vuonna 2009 Baranova voitti Helsingin kansainv\xc3\xa4lisen balettikilpailun juniorisarjan kilpailun historian ensimm\xc3\xa4isen\xc3\xa4 suomalaisena. H\xc3\xa4n osallistui samaan kilpailuun my\xc3\xb6s vuonna 2012, t\xc3\xa4ll\xc3\xa4 kertaa seniorisarjassa sijoittuen toiseksi._NEWLINE_Baranovan is\xc3\xa4 Oleksandr Baranov on suomalais-ukrainalainen jalkapallovalmentaja ja entinen jalkapalloilija.'